LIETUVOS RESPUBLIKOS FINANSŲ MINISTRAS

ĮSAKYMAS

DĖL MOKĖJIMŲ VALDŽIOS INSTITUCIJOMS ATASKAITOS SUDARYMO TAISYKLIŲ PATVIRTINIMO

2015 m. liepos 1 d. Nr. 1K-224

Vilnius

Vadovaudamasis Lietuvos Respublikos įmonių finansinės atskaitomybės įstatymo 29 straipsnio 1 dalimi ir Lietuvos Respublikos įmonių grupių konsoliduotosios finansinės atskaitomybės įstatymo 15 straipsnio 1 dalimi, Lietuvos Respublikos Vyriausybės 2002 m. kovo 12 d. nutarimo Nr. 348 „Dėl įgaliojimų suteikimo įgyvendinant Lietuvos Respublikos buhalterinės apskaitos įstatymą, Lietuvos Respublikos įmonių finansinės atskaitomybės įstatymą ir Lietuvos Respublikos įmonių grupių konsoliduotosios finansinės atskaitomybės įstatymą“ 2.4 papunkčiu ir įgyvendindamas 2013 m. birželio 26 d. Europos Parlamento ir Tarybos direktyvą 2013/34/ES dėl tam tikrų rūšių įmonių metinių finansinių ataskaitų, konsoliduotųjų finansinių ataskaitų ir susijusių pranešimų, kuria iš dalies keičiama Europos Parlamento ir Tarybos direktyva 2006/43/EB ir panaikinamos Tarybos direktyvos 78/660/EEB ir 83/349/EEB (OL 2013 L 182, p. 19):

1. T v i r t i n u Mokėjimų valdžios institucijoms ataskaitos sudarymo taisykles (pridedama).

2. N u s t a t a u, kad:

2.1. šis įsakymas įsigalioja 2015 m. liepos 1 d.;

2.2. Mokėjimų valdžios institucijoms ataskaitos sudarymo taisyklės taikomos rengiant 2016 m. sausio 1 d. ir vėliau prasidedančių ataskaitinių laikotarpių mokėjimų valdžios institucijoms ataskaitą ir konsoliduotąją mokėjimų valdžios institucijoms ataskaitą.

Finansų ministras	Rimantas Šadžius

PATVIRTINTA
Lietuvos Respublikos finansų ministro
2015 m. liepos 1 d. įsakymu Nr. 1K-224

MOKĖJIMŲ VALDŽIOS INSTITUCIJOMS ATASKAITOS SUDARYMO TAISYKLĖS

I SKYRIUS

BENDROSIOS NUOSTATOS

1. Mokėjimų valdžios institucijoms ataskaitos sudarymo taisyklės (toliau – Taisyklės) nustato mokėjimų valdžios institucijoms ataskaitos ir konsoliduotosios mokėjimų valdžios institucijoms ataskaitos (toliau kartu – mokėjimų valdžios institucijoms ataskaita) sudarymo reikalavimus.

2. Taisyklėse vartojamos sąvokos:

2.1. Gavybos pramonės įmonė – įmonė, vykdanti veiklą, apimančią mineralų, naftos, gamtinių dujų telkinių ar kitų medžiagų žvalgybą, tyrimą, aptikimą, eksploatavimą ir gavybą, kaip nurodyta 2006 m. gruodžio 20 d. Europos Parlamento ir Tarybos reglamento (EB) Nr. 1893/2006, nustatančio statistinį ekonominės veiklos rūšių klasifikatorių NACE 2 red. ir iš dalies keičiančio Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL 2006 L 393, p. 1), I priedo B sekcijos 05–08 skyriuose, kuriuose išvardytos ekonominės veiklos rūšys.

2.2. Mokėjimas – už Taisyklių 2.1 ir 2.3 papunkčiuose nurodytą veiklą gavybos pramonės įmonės ar pirmykščių miškų medienos ruošos įmonės valdžios institucijai pinigais ar natūra mokama suma:

2.2.1. įmoka už gamybos teisę;

2.2.2. mokestis, kuriuo apmokestinamos įmonės pajamos, gamyba ar pelnas, išskyrus vartojimo mokesčius, pavyzdžiui, pridėtinės vertės mokestį, gyventojų pajamų mokestį, pardavimo mokestį;

2.2.3. mokestis už gamtos išteklius;

2.2.4. dividendai;

2.2.5. pasirašymo, aptikimo ar gamybos premija;

2.2.6. licencijos, nuomos, prieigos įmoka ar kitas atlygis už licenciją ir (arba) koncesiją;

2.2.7. įmoka už infrastruktūros patobulinimą.

2.3. Pirmykščių miškų medienos ruošos įmonė – įmonė, pirmykščiuose miškuose vykdanti veiklą, nurodytą Reglamento (EB) Nr. 1893/2006 I priedo A sekcijos 02 skyriaus 02.2 grupėje.

2.4. Projektas – veikla, kuri yra reglamentuojama viena sutartimi, licencija, nuomos sutartimi, koncesijos sutartimi arba panašiais teisiniais susitarimais ir kuri yra mokėjimo valdžios institucijai įsipareigojimų pagrindas. Projektu taip pat laikoma veikla, vykdoma pagal kelis iš minėtų tarpusavyje susijusių susitarimų.

2.5. Valdžios institucija – valstybės narės ar valstybės ne narės nacionalinė, regioninė ar vietos valdžios institucija. Prie valdžios institucijų priskiriami valdžios institucijos kontroliuojami departamentai, agentūros ir įmonės.

2.6. Valstybė narė – valstybė Europos Sąjungos narė, taip pat Europos ekonominės erdvės valstybė.

2.7. Kitos Taisyklėse vartojamos sąvokos suprantamos taip, kaip jos apibrėžtos Lietuvos Respublikos įmonių finansinės atskaitomybės įstatyme ir Lietuvos Respublikos įmonių grupių konsoliduotosios finansinės atskaitomybės įstatyme.

II SKYRIUS

MOKĖJIMŲ VALDŽIOS INSTITUCIJOMS ATASKAITOS TURINYS

3. Į sudaromą mokėjimų valdžios institucijoms ataskaitą įtraukiami tik tokie mokėjimai valdžios institucijoms, kurių suma finansiniais metais yra ne mažesnė nei 100 000 eurų, nesvarbu, ar atliekamas vienas mokėjimas, ar keletas susijusių periodinių arba dalinių mokėjimų.

4. Į konsoliduotąją mokėjimų valdžios institucijoms ataskaitą įtraukiami tik tie mokėjimai valdžios institucijoms, kurie atliekami gavybos pramonės įmonėms vykdant gavybą ir (arba) pirmykščių miškų medienos ruošos įmonėms užsiimant medienos ruoša.

5. Mokėjimų valdžios institucijoms ataskaitoje nurodoma su Taisyklių 2.1 ir 2.3 papunkčiuose nurodyta gavybos pramonės įmonės arba pirmykščių miškų medienos ruošos įmonės veikla susijusi tam tikrų finansinių metų informacija:

5.1. bendra mokėjimų kiekvienai valdžios institucijai suma;

5.2. bendra mokėjimų kiekvienai valdžios institucijai suma atskirai pagal Taisyklių 2.2.1–2.2.7 papunkčius;

5.3. tais atvejais, kai mokėjimai valdžios institucijoms siejami su konkrečiu projektu, bendra atskirai pagal Taisyklių 2.2.1–2.2.7 papunkčius su konkrečiu projektu siejamų mokėjimų valdžios institucijoms suma ir bendra su konkrečiu projektu siejamų mokėjimų valdžios institucijoms suma. Kai mokėjimų valdžios institucijoms sumos nesiejamos su konkrečiu projektu, informacija ataskaitoje gali būti nurodyta gavybos pramonės įmonės arba pirmykščių miškų medienos ruošos įmonės lygmeniu, nesiejant jų su projektu.

6. Kai mokėjimai valdžios institucijoms atliekami natūra, informacija apie sumokėtas sumas pateikiama pagal vertę ir, jei taikytina, pagal apimtį. Pateikiamos pastabos, kuriomis pagrindžiama, kaip buvo nustatyta natūra atliktų mokėjimų valdžios institucijoms vertė.

7. Pateikiant informaciją apie šiame skyriuje nurodytus mokėjimus valdžios institucijoms atsižvelgiama į atitinkamo mokėjimo arba veiklos turinį ir ekonominę prasmę, o ne tik į jų teisinę formą. Mokėjimai valdžios institucijoms ir veikla, už kurią mokamos sumos, negali būti dirbtinai skaidomi arba jungiami siekiant išvengti prievolės rengti mokėjimų valdžios institucijoms ataskaitas.

8. Kai gavybos pramonės įmonė arba pirmykščių miškų medienos ruošos įmonė rengia ir teikia mokėjimų valdžios institucijoms ataskaitą pagal valstybių ne narių mokėjimų valdžios institucijoms ataskaitoms keliamus reikalavimus, Europos Komisijos įvertintus kaip lygiaverčius, įmonės parengta mokėjimų valdžios institucijoms ataskaita turi būti viešai skelbiama Juridinių asmenų registre kartu su finansinėmis ataskaitomis ir metiniu pranešimu.

III SKYRIUS

MOKĖJIMŲ VALDŽIOS INSTITUCIJOMS ATASKAITOS SAUGOJIMAS

9. Mokėjimų valdžios institucijoms ataskaitos saugomos Lietuvos Respublikos dokumentų ir archyvų įstatymo nustatyta tvarka.

________________